Document ID: 32006D0289

KOMISSION PÄÄTÖS,
tehty 12 päivänä huhtikuuta 2006,
Euroopan maatalouden ohjaus- ja tukirahastosta maaseudun kehittämistoimenpiteisiin kaudella 2000-2006 maksettavan tuen ohjeellisesta jaosta jäsenvaltioittain tehdyn päätöksen 1999/659/EY muuttamisesta
(tiedoksiannettu numerolla K(2006) 1542)
(Ainoastaan englannin-, espanjan-, hollannin-, italian-, kreikan-, portugalin-, ranskan-, ruotsin-, saksan-, suomen- ja tanskankieliset tekstit ovat todistusvoimaisia)
(ETA:n kannalta merkityksellinen teksti)
(2006/289/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1999 annetun neuvoston asetuksen (EY) N:o 1257/1999 (1) ja erityisesti sen 46 artiklan 2 kohdan,
sekä katsoo seuraavaa:
(1)
Päätöksellä 1999/659/EY (2) komissio jakoi EMOTR:n tukiosastosta osarahoitettavien maaseudun kehittämistoimenpiteiden varat alustavasti jäsenvaltioille kaudeksi 2000-2006.
(2)
Päätöksen 1999/659/EY 1 artiklan kolmannessa alakohdassa EMOTR:n tukeen oikeutettua enimmäismäärää rajoitetaan 16 päivän lokakuuta ja 31 päivän joulukuuta 2006 välisenä aikana. Yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (3) 39 artiklan 1 kohtaan sisältyvien siirtymätoimenpiteiden vuoksi kyseistä säännöstä ei enää sovelleta.
(3)
Asetuksen (EY) N:o 1257/1999 46 artiklan 3 kohdan mukaisesti alustavaa jakoa mukautetaan tosiasiallisten menojen ja jäsenvaltioiden toimittamien tarkistettujen menoarvioiden perusteella ottaen huomioon ohjelmien tavoitteet.
(4)
Euroopan maatalouden ohjaus- ja tukirahaston (EMOTR) tuesta maaseudun kehittämiseen annetun neuvoston asetuksen (EY) N:o 1257/1999 soveltamista koskevista yksityiskohtaisista säännöistä 29 päivänä huhtikuuta 2004 annetun komission asetuksen (EY) N:o 817/2004 (4) 57 artiklan 2 kohdan mukaisesti komissio mukauttaa päätöksessä 1999/659/EY määriteltyjä jäsenvaltioiden alustavia varoja kyseisen varainhoitovuoden talousarvion hyväksymistä seuraavan kahden kuukauden kuluessa.
(5)
Alustavan jaon mukauttamisessa olisi otettava huomioon jäsenvaltioiden määrärahojen toteutuminen vuosina 2000-2005 ja ne tarkistetut menoarviot vuodeksi 2006, jotka toimitettiin ennen 1 päivää lokakuuta 2005. Komission asetuksen (EY) N:o 817/2004 55 artiklan 1 kohdan b alakohdan säännösten soveltamisen perusteella osa vuoden 2006 talousarviomäärärahoista jää vuoden 2006 menoarvioiden mukaan käyttämättä. Asetuksen (EY) N:o 1257/1999 46 artiklan 3 kohdan mukaisesti komissio jakaa käyttämättä jääneet varat uudelleen niiden jäsenvaltioiden kesken, jotka arvioivat käyttävänsä kaikki ohjelmakauden 2000-2006 kokonaismäärärahansa päätöksessä 1999/659/EY olevan alustavia määrärahoja koskevan jakoperusteen mukaisesti.
(6)
Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä sekä asetusten (ETY) N:o 2019/93, (EY) N:o 1452/2001, (EY) N:o 1453/2001, (EY) N:o 1454/2001, (EY) N:o 1868/94, (EY) N:o 1251/1999, (EY) N:o 1254/1999, (EY) N:o 1673/2000, (ETY) N:o 2358/71 ja (EY) N:o 2529/2001 muuttamisesta 29 päivänä syyskuuta 2003 annetussa neuvoston asetuksessa (EY) N:o 1782/2003 (5) säädetään, että tukien mukauttamisesta saatavat määrät voidaan käyttää asetuksen (EY) N:o 1257/1999 mukaisesti yhteisön lisätukena EMOTR:n tukiosastosta rahoitettavaan maaseudun kehittämistä koskevaan ohjelmatyöhön kuuluville toimenpiteille.
(7)
Asetuksen (EY) N:o 1782/2003 10 artiklan 1 kohdan mukaisesta tukien mukauttamisesta saadut määrät on jaettu jäsenvaltioille 19 päivänä joulukuuta 2005 tehdyllä komission päätöksellä K(2005) 5314 (6). Kyseiset määrärahat on lisättävä jäsenvaltioiden varainhoitovuoden 2006 määrärahoihin päätöksen 1999/659/EY mukaisesti.
(8)
Sen vuoksi päätös 1999/659/EY olisi muutettava vastaavasti,
ON TEHNYT TÄMÄN PÄÄTÖKSEN:
1 artikla
Muutetaan päätös 1999/659/EY seuraavasti:
a)
poistetaan 1 artiklan kolmas alakohta;
b)
korvataan liite tämän päätöksen liitteellä.
2 artikla
Tämä päätös on osoitettu Belgian kuningaskunnalle, Tanskan kuningaskunnalle, Saksan liittotasavallalle, Helleenien tasavallalle, Espanjan kuningaskunnalle, Ranskan tasavallalle, Irlannille, Italian tasavallalle, Luxemburgin suurherttuakunnalle, Alankomaiden kuningaskunnalle, Itävallan tasavallalle, Portugalin tasavallalle, Suomen tasavallalle, Ruotsin kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 12 päivänä huhtikuuta 2006.

Labels: 18
15
19